Diari Oficial de la Generalitat Valenciana


Sumari del DOGV 3423, del 29-01-1999 (1999/574)

ORDRE de 17 de desembre de 1998, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a la posada en marxa de projectes empresarials promoguts per joves i per a equipament d'empreses creades per joves.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3423

Data del DOGV
:   29-01-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/574


Data del document
:   17-12-1998

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * jove
    * ajuda a les empreses
    * suport econòmic
    * empresa

ORDRE de 17 de desembre de 1998, de la Conselleria de Cultura, Educació i Ciència, per la qual es convoca concurs públic per a la concessió d'ajudes per a la posada en marxa de projectes empresarials promoguts per joves i per a equipament d'empreses creades per joves. [1999/X574]
  
L'article 3 de la Llei de la Generalitat Valenciana 4/1989, de 26 de juny, sobre l'Institut Valencià de la Joventut, atribueix a aquesta entitat, entre d'altres, la funció d'afavorir l'autonomia personal i la inserció social de la joventut, tot incidint especialment en l'àmbit laboral.
  
La necessitat de desenvolupar una política integral de joventut que done resposta a les necessitats d'aquest col·lectiu es materialitza en l'elaboració del Pla Jove Valencià, en el qual es dóna especial importància a les dificultats d'inserció laboral dels joves.
  
Per això, a través de l'Institut Valencià de la Joventut, s'ha prestat un especial interés a l'orientació i a l'assessorament adreçat a la joventut, i s'han desplegat diverses mesures que de cap manera no podrien oblidar els joves amb iniciatives d'autoocupació.
  
En aquest sentit, el programa de Creació d'Empreses Joves pretén facilitar l'accés al món laboral dels joves emprenedors.
  
Per tant, cal arbitrar mesures que impulsen la creació i l'assentament d'empreses creades per joves, mitjançant la concessió d'ajudes per a la posada en marxa de projectes empresarials.
  
En virtut d'això i de conformitat amb les atribucions que em confereixen l'article 35 de la Llei 5/1983, de 30 de desembre, i l'article 47.1 del text refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca concurs públic per a la concessió d'ajudes per a la posada en marxa de projectes empresarials promoguts per joves i per a equipament d'empreses creades per joves, i s'aproven les bases per les quals es regirà, que s'inclouen com a annex a aquesta ordre.
  
Segon
  
L'import global màxim d'aquestes ajudes és:
  
- Ajudes per a la posada en marxa d'empreses: 00.596.048 de pessetes, que s'abonaran a càrrec del capítol IV, línia 4.05, del pressupost de l'Institut Valencià de la Joventut per a 1998.
  
- Programa d'equipament: 90.553.597 de pessetes, que s'abonaran a càrrec del capítol VII, línia 7.01, del pressupost de l'Institut Valencià de la Joventut per a 1998.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut per a adoptar les resolucions necessàries per al desenvolupament i l'execució d'aquesta ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, es podrà interposar recurs contenciós administratiu en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana.
  
Tot açò de conformitat amb el que estableix l'art. 46 de la Llei 29/1998, de 13 de juliol, reguladora de la Jurisdicció Contenciosa Administrativa .
  
València, 17 de desembre de 1998
  
El conseller de Cultura, Educació i Ciència,
  
FRANCISCO E. CAMPS ORTIZ
  
Annex
  
Bases de la convocatòria
  
Primera. Objecte de la convocatòria
  
L'objecte d'aquestes ajudes és la posada en marxa d'empreses promogudes per joves i l'equipament d'empreses creades per joves.
  
Es consideraran despeses d'inversió per a posada en funcionament aquelles que siguen necessàries per a poder posar en marxa un negoci tant pel que fa a constitució de formes jurídiques, permisos administratius, registre de marques i de patents, drets de traspàs de negocis, com també llicència d'obertura de local, incloent-hi el cost del possible projecte exigit per a obtenir aquesta llicència d'obertura. En cap cas no es subvencionaran despeses d'assessories ni cap mena d'assessorament per part de professionals independents, com ara advocats, economistes, etc., ni tampoc dipòsits o finances de cap tipus (lloguer, avals, etc.).
  
Les despeses de constitució inclouen, si escau, el cost de la certificació negativa del nom de la societat per part del Registre Mercantil Central de Madrid, els honoraris de notari, els impostos sobre operacions societàries, els honoraris del registre corresponent i altres despeses inherents.
  
Es consideraran despeses d'inversió en equipament aquelles que siguen necessàries per a poder en plena producció l'empresa o l'activitat. Són, sobretot, despeses considerades com a actiu fix de caràcter material, com ara la compra d'una nau o un local, la compra d'un terreny, l'adequació i reforma d'un local, mobiliari, equips d'oficina i informàtics, maquinària, instal·lacions de llum, d'aigua, de telèfon, eines i ferramentes, etc.
  
En cap cas no es subvencionaran partides d'actius circulants ni dèficits d'explotació. Aquestes partides es refereixen a les despeses corrents (mensuals, bimensuals, semestrals, etc.) en què s'incorrerà a partir del moment que el negoci entre en funcionament i que no comporten l'adquisició de béns d'equip durador. Com a exemple d'aquestes despeses podem citar la compra de matèries primeres i de mercaderies, els salaris, el pagament d'impostos estatals periòdics, els lloguers, etc.
  
Aquestes ajudes tindran caràcter finalista i, en la resolució de concessió, se n'indicarà la quantia i la destinació, de manera que l'import de la subvenció concedida no podrà ser utilitzat per a altres finalitats.
  
Segona. Quantia de l'ajuda
  
L'aportació màxima a cada projecte serà del trenta per cent sobre la inversió total del projecte, i en cap cas l'ajuda per a la posada en marxa d'empreses promogudes per joves o per a equipament, o la suma d'ambdues, no podrà superar els 3.000.000 de pessetes.
  
Tercera. Participants
  
1. Podran sol·licitar aquestes ajudes les PIME que complisquen els requisits següents:
  
Estar promogudes per joves, de manera que almenys la meitat dels promotors del projecte que sol·liciten el finançament no supere l'edat de 30 anys en la data d'acabament del termini de presentació de sol·licituds i, així mateix, que en posseïsquen almenys el 50% del capital.
  
Estar domiciliades i exercir la seua activitat a la Comunitat Valenciana.
  
Estar jurídicament constituïdes siga com a societats laborals o mercantils siga com a empresari individual, tot entenent com a jurídicament constituïdes:
  
En el cas de societats laborals o mercantils: escriptura de constitució de l'empresa i inscripció en el registre corresponent.
  
En el cas d'empresari individual: alta de l'Impost d'Activitats Econòmiques.
  
I haver-se constituït, les susdites formes jurídiques, a partir del 6 de febrer de 1998 i abans del dia de la publicació d'aquesta ordre en el Diari Oficial de la Generalitat Valenciana.
  
Que el projecte d'empresa haja estat atés des del Programa de Creació d'Empreses Joves de l'Institut Valencià de la Joventut.
  
2. No podran ser beneficiàries de les ajudes que regula aquesta ordre les empreses que estiguen subjectes a les normes específiques enumerades en l'apartat 1.6 de la Directiva comunitària sobre ajudes estatals a les PIME, adoptada per la Comissió el 20 de maig de 1992 (Diario Oficial de las Comunidades Europeas de 19 d'agost de 1992), que actualment són els sectors de la indústria siderúrgica, la construcció naval, les fibres sintètiques, el sector de vehicle a motor, l'agricultura, el transport i la indústria del carbó.
  
Quarta. Sol·licituds
  
Les sol·licituds s'emplenaran en els models oficials, que seran facilitats per l'Institut Valencià de la Joventut, i s'hi acompanyaran els documents següents:
  
Memòria explicativa de l'activitat empresarial (Pla d'empresa) amb explicació de l'organització, mix de màrqueting, i dels recursos humans i tècnics de l'entitat sol·licitant.
  
Pla financer per al llançament de l'empresa en què es reflestisquen les despeses d'inversió en actius fixos i les despeses mensuals, i també un pressupost d'explotació (de despeses i d'ingressos).
  
Import de la subvenció sol·licitada.
  
Escriptura de constitució de l'empresa i inscripció en el registre corresponent, si s'escau.
  
DNI de les persones que signen la sol·licitud i documentació acreditativa de la representació de l'entitat.
  
Declaració d'altres subvencions sol·licitades i/o concedides durant l'últim any.
  
Dades de l'entitat bancària (sucursal, domicili, número de la sucursal i titularitat del compte corrent) en què s'haurà de fer efectiu el pagament de la subvenció. El titular del compte haurà de ser el representant de la societat o el seu administrador.
  
Còpia de l'alta de l'Impost d'Activitats Econòmiques.
  
Tota la documentació sol·licitada en els apartats anteriors que no siga original haurà de ser confrontada.
  
Les sol·licituds es presentaran a la seu central de l'Institut Valencià de la Joventut (c/ de l'Hospital, 11. 46933 València), a les unitats territorials de l'IVAJ d'Alacant (c/ de Churruca, 6, entl. dreta. 03056 Alacant) i de Castelló (c/ dels orfebres Santalínea, 2. 12644 Castelló); o a qualsevol dels llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de 20 dies hàbils comptadors a partir de l'endemà de la publicació d'aquesta ordre en el Diari Oficial de la Generalitat Valenciana.
  
D'acord amb la instrucció 6/1996, de 10 de setembre, de la Secretaria General de la Conselleria de Cultura, Educació i Ciència, si el termini acaba en dissabte, s'entendrà prorrogat fins al primer dia hàbil següent.
  
Si, de l'estudi de l'expedient, se'n dedueix l'absència o la insuficiència de documentació, es requerirà la persona sol·licitant perquè complete l'expedient en el termini de deu dies comptadors a partir de la recepció de la notificació. Transcorregut aquest termini i cas que no s'hi aportara la documentació requerida, es procedirà a arxivar l'expedient sense cap tràmit més.
  
Cinquena. Criteris de valoració
  
El criteri bàsic de concessió serà la viabilitat tècnica, comercial, econòmica i financera del projecte, i s'hi valorarà, a més:
  
La capacitat de l'equip promotor.
  
La quantitat i la qualitat de l'ocupació generada, en funció de la qualificació i la durada dels contractes.
  
La contractació de joves menors de 30 anys.
  
Que l'activitat promoguda siga d'interés social pel fet de prestar serveis que contribuïsquen a la igualtat d'oportunitats, a la millora del medi ambient, a la innovació tecnològica o organitzativa, o a la millora de cooperació entre empreses.
  
Les ajudes o subvencions que l'empresa ha tingut durant l'últim any, fins a la presentació de la sol·licitud, concedides per qualsevol entitat pública o privada, nacional o internacional.
  
Sisena. Comissió d'avaluació
  
La concessió de la subvenció correspondrà al director general de l'Institut Valencià de la Joventut.
  
La valoració de sol·licituds la realitzarà una Comissió d'Avaluació constituïda pels membres següents:
  
President/a: el cap del Servei de Promoció Juvenil, o la persona en qui delegue.
  
Vocals:
  
El cap de la Secció d'Assessorament i Formació Juvenils, o la persona en qui delegue.
  
Dos tècnics de l'Institut Valencià de la Joventut.
  
Secretari/ària: un funcionari de l'Institut Valencià de la Joventut.
  
Per al funcionament de la Comissió seran aplicables les normes que contenen els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Per tal de facilitar l'anàlisi de les sol·licituds presentades, la Comissió d'Avaluació podrà sol·licitar a les entitats els informes tècnics que considere necessaris.
  
La Comissió també podrà recaptar informació addicional mitjançant la sol·licitud d'informes tècnics a experts externs.
  
El termini màxim de resolució serà de tres mesos comptadors a partir del dia en què acabe el termini de presentació de sol·licituds. Si, transcorregut aquest termini, no haguera recaigut resolució expressa, s'entendrà que les sol·licituds presentades han estat desestimades.
  
Setena. Obligacions dels beneficiaris
  
Són obligacions dels beneficiaris:
  
Realitzar l'activitat o adoptar el comportament que fonamenta la concessió de la subvenció.
  
Acreditar davant de l'Institut Valencià de la Joventut la realització de l'activitat i el compliment dels requisits i de les condicions que determinen la concessió o el gaudi de l'ajuda.
  
Comunicar a l'Institut Valencià de la Joventut l'obtenció de subvencions o ajudes per a la mateixa finalitat que procedisquen de qualssevol administracions o ens públics.
  
Mantenir, durant els dos anys següents a la percepció de la subvenció, aquelles condicions que s'expressen en l'ordre de concessió de l'ajuda i que hagen servit de base per al seu atorgament.
  
Sotmetre's a les actuacions de control financer que corresponen a la Intervenció General, quant a les subvencions i les ajudes concedides.
  
Acreditar, prèviament al cobrament, que en el moment de l'atorgament de l'ajuda estaven al corrent de les seues obligacions tributàries i davant de la Seguretat social. Les obligacions i la forma en què s'hauran d'acreditar són les que regulen els articles 7, 8 i 9 del Reial Decret 390/1996, d'1 de març.
  
Vuitena. Pagament
  
El pagament d'aquestes ajudes s'efectuarà en una sola vegada, després de la justificació del seu ús, per a la qual cosa els beneficiaris hauran de presentar la documentació següent:
  
Comptes anuals (balanç, compte de pèrdues i guanys, i la memòria).
  
Original o fotocòpia confrontada de les factures o justificants de les despeses efectuades, per l'import del projecte presentat.
  
La justificació s'haurà de realitzar en el termini de 15 dies des de l'endemà de la notificació de la concessió de l'ajuda.
  
Les ajudes no pagades per falta de justificació s'anul·laran a partir d'aqueixa data i els beneficiaris en perdran el dret al cobrament.
  
En el cas que es justificara amb factures un import menor al del projecte, es prorratejaria la quantitat a subvencionar.
  
Novena. Modificació de la resolució de concessió
  
Tota alteració de les condicions tingudes en compte per a la concessió de la subvenció i, en tot cas, l'obtenció concorrent de subvencions o ajudes atorgades per altres administracions o ens públics podrà donar lloc a la modificació de la resolució.
  
Deu. Reintegrament de les quantitats obtingudes
  
Procedirà el reintegrament de les quantitats percebudes i l'exigència d'interés de demora des del moment del pagament de la subvenció en els casos següents:
  
Obtenció de subvenció sense reunir les condicions que s'hi requereixen.
  
Incompliment de la finalitat per a la qual es va concedir la subvenció.
  
Incompliment de les condicions imposades als beneficiaris per la concessió de la subvenció.